જેમ આપણા શરીરની રોગપ્રતિકારક શક્તિ બાહ્ય બૅક્ટેરિયા કે વાઇરસ સામે લડાઈ કરી આપણને રક્ષણ પૂરું પાડે છે એવી જ રીતે ઇનર્શિયા થાકીને લોથપોથ થઈ ગયેલા આપણા મન-મગજને કશું જ ન કરવાની પ્રેરણા આપી આરામ પૂરો પાડવાનું કામ કરે છે, પરંતુ આ જ ઇનર્શિયા જ્યારે આપણું કમ્ફર્ટ ઝોન કે આપણી આદત બની આપણને પોતાનામાં રમમાણ રાખવા માંડે ત્યારે એ આપણા માટે જોખમી પુરવાર થતું હોય છે. દા. ત. રવિવારે સવારે ઘરના પુરુષને કંઈ જ કરવાનું મન ન થાય અને તે લહેરીલાલાની જેમ પથારીમાંથી ઊઠવાની પણ આળસ કરે ત્યારે આપણે તેની આ પ્રકારની વર્તણૂકને હસીને ઉડાવી દેતા હોઈએ છીએ, કારણ, મનમાં આપણે સમજતા હોઈએ છીએ કે આખું અઠવાડિયું તેણે પોતાના પરિવાર માટે તનતોડ મહેનત કરવામાં કોઈ કચાશ બાકી રાખી નથી, પરંતુ જો એ જ વ્યક્તિ કંઈ પણ કરવાનો કંટાળો આવે છે એવું કહી પોતાના નોકરીધંધા છોડીને ઘરે બેસી જાય તો આપણે તેની આ વર્તણૂકને પ્રોત્સાહન આપતા નથી.